РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/255-21

27. јун 2021.године

Б е о г р а д

ЗАПИСНИК

18. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 21. ЈУНА 2021. ГОДИНЕ

 Седница је почела у 11 часова и 2 минута.

 Седницом је председавао Верољуб Арсић, председник Одбора.

 Поред председника, седници су присуствовали чланови Одбора:

Весна Стамболић, Снежана Петровић, Наташа Љубишић, Ана Белоица, Ивана Поповић, Снежана Пауновић и Угљеша Марковић.

 Седници су присуствовали заменици чланова Одбора: Бранимир Јовановић (заменик члана Одбора Јасмине Каранац), Ненад Крстић (заменик члана Одбора Тихомира Петковића), Мирела Раденковић (заменик члана Одбора Александре Томић), Милош Банђур (заменик члана Одбора Крсте Јањушевића), Соња Влаховић (заменик члана Одбора Зорана Томића) и Славенко Унковић (заменик члана Одбора Војислава Вујића).

 Седници нису присуствовали чланови Одбора: Драгомир Карић­, Оливера Недељковић и Илија Животић, нити њихови заменици.

 Седници су, на позив председника, присуствовали Александар Старчевић, помоћник министра привреде и Жељко Лалић, руководилац Групе у Министарству привреде.

 На предлог председника, Одбор је једногласно утврдио следећи

Д н е в н и р е д

1. Разматрање Предлогa закона о метрологији у начелу, који је поднела Влада (број 011-984/21 од 4.јуна 2021.године).

 Пре преласка на рад према утврђеном дневном реду, Одбор је једногласно усвојио записнике 15. и 16. седнице Одбора.

Прва тачка: **Разматрање Предлогa закона о метрологији, у начелу**

 Одбор је размотрио Предлог закона о метрологији у начелу и поднео Извештај Народној скупштини.

 У уводним напоменама, Александар Старчевић, помоћник министра привреде, истакао је да је метрологија наука о мерењима и присутна је у свим областима људског деловања, нарочито о мерењима који су у јавном интересу у области заштите здравља, опште заштите животне средине, привреде и у транспорту. Сва достигнућа у метрологији се уврђују кроз квантитет и квалитет производа услуга и разним научним истраживањима. Метрологија у Србији има веома дугу традицију. Законом о мерама из децембра 1873. године, уведен је децимални метарски систем мера и образовно Одељење мера при Министарству финансија Кнежевине Србије, са задатком да се стара у контроли мера и поређењу премера. 1879. године Србија је приступила Метарској конвенцији. То је једна стара институција у Србији и веома је цењена. Разлози за израду новог закона су, пре свега, ради усклађивања са Законом о инспекцијском надзору и Законом у управном поступку, који су измењени 2018. године. Други разлог је да се ради овера свих мерила, јер је Дирекција за мере и драгоцене метале до сада радила оверу само оних мерила која нико није хтео да овери. Тамо где су постојала приватна предузећа, Дирекција није могла да оверава мерила, а према новом законском предлогу, моћи ће све да оверава све врсте мерила која подлежу законској контроли. Укинути су „поверени послови“, јер је та одредба важећег закона стварала проблеме у пракси. Такође, нема више овлашћених тела него именованих за оверавање мерила, чиме се врши усклађивање са принципима именовања тела за оцењивање усаглашености из Закона о техничким захтевима за производе и оцењивање усаглашености. Укида се обавеза именованих тела за оверавање мерила да ценовнике достављају Министарству привреде на сагласност. Тиме ће се омогућити тржишно формирање цене услуге оверавања мерила и допринети успостављању тржишне конкуренције између тела која обављају послове оверавања мерила. Предлогом закона регулише се област дистрибуције законског времена Републике Србије, која није била регулисана. Уводе се нове пословне дирекције за мерење драгоцених метала и нова решења у области надзора метрологије. Министраство привреде је формирало радну групу која је приступила решавању нових кључних измена, извршено је усклађивање са законима о инспекцијском надзору и управном поступку, именована тела за оверавања мерила. Лиценце за оверавање мерила су обавезне за све који раде у именованом телу. Предлогом закона је предвиђено доношење акта о оспособљености или акредитацији, која је предуслов за именовање које врши Министарство привреде. Дирекција ће радити све жигове за сва мерила. Надзор у области мертологије или метролошки надзор се појачава на мерилима, претходно упакованим производима и мерним боцама који се стављају на тржиште, надзор над мерилима у употреби, надзор над правилном употребом законских мерних јединица, али и надзор над употребом законског времана у Републици Србије, који је нова активност Дирекције у надзору. То врши Дирекција у складу са прописима који уређују тржишни и инспекцијски надзор. Предложена решења ће највише утицати на правна лица која подносе захтев за именовање тела за оверавање мерила, која више неће морати да буду искључиво акредитована, него ће моћи да прибаве акт о оспобљености од стране Дирекције и на основу тога да се квалификују и постану именована тела. До сада смо имали ценовнике које одређује држава, а сад имамо слободно формирање цена, чиме се смањују администартивне процедуре, омогућава се формирање тржишних цена, односно конкуренција, на самом тржишту. Министарство привреде као надлежно министраство преузима надлежност за спровођење поступка именовања тела за оверавања мерила и врши надзор над тим телима којима је дала именовање. Дирекција за мере и драгоцене метале ће моћи да оверава све врсте мерила. До сада је Дирекција оверавала искључиво она мерила која нико није хтео да овери, а сада могу да раде сва мерила. То значи да ће убудуће именована тела за оверавање мерила имати конкуренцију. Оно што је битно за све кориснике мерила и мерења је да Закон о метрологији обезбеђује проверљиве резултате, а то је битно пре свега због потрошача, њихове безбедности и здравља. Овде се ради, пре свега, о једном техничком закону који је битан за нашу привреду.

 У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- у чему је разлика између термина „поверени послови“ и „именовање тела“ и који су разлози за ту измену;

- шта је ново што Предлог закона доноси корисницима, која је најважнија измена и шта доноси у односу на постојеће законско решење;

- ако држава нема контролу над ценом, шта се догађа ако неко ко је одређен од стране државе и добио је лиценцу или му је поверено да врши баждарење или мерење и контролу мерних инструмената;

- уколико је неисправан инструмент, да ли ће потрошачи плаћати робу коју користе, или утрошену воду и електричну енергију;

- да ли постоји могућност контроле оних који врше оверу да су уређаји исправни и да прописно и технички раде.

 Указано је да свако баждарење гарантује исправност једног одређеног уређаја жигом, печатом или на сличан начин. Интенција Предлога закона је да тржиште одређује цену. Изнето је мишљење да Србија није као тржиште велика да би могла да направи у свим областима где се изискује ова процедура озбиљну конкуренцију која би на основу понуде и потражње формирала цене на тржишту. У питању је јавни посао за који до сада нису давана овлашћења приватним предузећима да сама одређују колико ће та њихова услуга да кошта и то може да буде озбиљан проблем.

 Упућена је сугестија да се предвиди могућност да држава одреди максималне цене. Електропривреда наплаћује баждарења по њиховом ценовнику електричних бројила, а кад су у питању комунална предузеће они проналазе ко може да им баждари водомере. То не може да се препусти искључиво тржишту, јер ћемо доћи у ситуацију да једно или два правна лица имају лиценце и њима није битно колика ће да буде конкуренција између њих ако постоји довољан број конзумената.

 Изнета је примедба Министарству привреде на одредбе Предлога закона. Држава приватној фирми давањем лиценце поверава посао давања јавне исправе и нормално је да у једној таквој ситуацији држава одређује колико ће та јавна исправа да кошта. Да би правили здраву конкуренцију, није само конкуренција по питању цене него и по питању времена, рокова, услуге као и других понуда. Ту је потребно надметање. Оцењено је да поједине законске одредбе носе ризик појаве монополоског положаја на некој одређеној, ограниченој територији и изнето мишљење да нико не може да обавља ни један јавни посао, а да држава нема контролу.

 Изнето је мишљење да ће грађани које живе у малим општинама бити у незавидном положају и имати проблема око остваривања одређених права и коришћења одређених добара. Потребно је да се предвиди неки вид ограничења и да се преиспитају одредбе о давању овлашћења, и да се нађе најбоље решење да и држава остварује приходе.

 Предложено је да Одбор поднесе амандмане и коригује Предлог закона, у корист грађана целе Србије, како би се избегли проблеми до којих би дошло у неким слабије развијеним или удаљеним општинама, уколико не постоји интерес приватних предузећа за ангажовање у тим деловима земље.

 Изнето је мишљење да не би требало да се потпуно одрекнемо контроле, јер није избор конзумента да ли то може, да ли му треба или не треба. Он има обавезу и на крају увек плати крајњи потрошач, а то је обичан грађанин. Многе фирме су улагале у своје лабораторије у своје кадрове да се људи образују, стекну одређене лиценце, одређено знање. То је озбиљна инвестиција која о којој мора да се води рачуна, али и да буду јасна правила док се не створи амбијент да у овој области заиста постоји здрава конкуренција.

 У одговору на постављена питања, изнета мишљења, предлоге и сугестије, Александар Старчевић, помоћник министра привреде, истакао је да у вези поверених послова већ одређени временски период постоји проблем, јер држава некоме поверава посао и тај посао се исказује у републичким административним таксама. То значи да фирма која врши мерење би тај новац морала да уплати у буџет и да јој из буџета накнадно та услуга буде плаћена. Међутим, дешава се да приватне лабораторије наплаћују само таксу за прихватање обраде мерила, а онда посебно наплаћују одржавање, сервисирање. То се није добро показало. Сад постоји оверавање водомера по републичким административним таксама које кошта 150 динара, а то није реално. Дирекција је донела неке ценовнике, они су усвојени од стране Министарства финансија као републичка администартивна такса и то се периодично ажурира. Систем поверених послова се није добро показао, јер логично би било да све што се наплати као такса иде у буџет, а да приватници након тога из буџета наплате услугу. То тако не функционише и тај систем није могао да се измени, па је предвиђено именовање тела. Дефинише се исправност мерила тј. опсег, тип мерила, периодика контролисања, баждарења и оверавања. У енергетици у потрошњи електричне енергије има доста старих мерила која су ван опсега, нису оверена, и ЕПС пребацује одговорност на потрошаче. Што се тиче привреде, Министарство привреде је задужено да мерила буду исправна и да се правилником одреди периодику прегледа. Према Правилнику, нема првог оверавања, већина мерила која долази на тржиште је већ оверена. Струјомери се не оверавају 12 година. После 12 година, то мерило нема могућност поновног оверавања, не ради се баждарење, већ то мерило има свој век од 12 година. Кад се уграђује, стиже већ оверено са свима папирима. Код старих мерила која су у оптицају, постоји могућност да држава може да врши контролу баш због тога да не би могло да се догоди да се неко са неким договори, јер Дирекција може сва мерила да овери. До сада је Дирекција била ограничена и није могла да оверава сва мерила. Дирекција је по старом закону до 2010. године радила сва оверавања, а после 2010. године је оверавање поверено овлашћеним телима. Овалашћена тела су радила сва оверавања, а држава је била у обавези да омогући оверавања само оних мерила које нико није желео да овери. Предлогом закона је то измењено и дато Дирекцији, односно држави, да може да ради све провере и сва оверавања. Једно од решења је било да се дају минималне цене, јер се показало да је битна минимална цена (у неким јавним набавкама, тендерима, то се користило као услов, да не може да се иде испод неке минималне цене). Министарство се определило за слободно формирање цене и давање сагласности на ценовнике, што по новом закону неће имати. Решење које је постојало у републичким административним таксама није функционисало и није доносило резултат. Цена за баждарење водомера је била 150 динара и ту цену је Дирекција одређивала. За баждарење калориметра одређена је била цена од 1000 динара, док је стварна цена коју су наплаћивала овлашћена тела била око 4000 динара. Људи су плаћали тај износ да би имали оверена мерила. Министарство привреде сматра да где год има двоје учесника на тржишту, постоји конкуренција око испитивања и одређивања цене. Идеја Министарства није била да се цене регулишу. Свако ко посумња да му је уређај неиспрван, има право да пријави Дирекцији и Дирекција извршава инсекцијски преглед. Ако се утврди да је мерило неисправно, трошак иде на терет власника мерила. Уколико се испостави да је уређај исправан и ради, трошак иде на терет потрошача. То је метролошки надзор и та мерила се контролишу.

 У дискусији су учествовали Верољуб Арсић, Милош Банђур, Весна Стамболић, Ненад Крстић и Снежана Пауновић, као и Александар Старчевић.

 Одбор је, у складу са чланом 155. став 2. Пословника Народне скупштине, једногласно одлучио да предложи Народној скупштини да прихвати Предлог закона о метрологији, у начелу.

 За известиоца Одбора на седници Народне скупштине одређен је Верољуб Арсић, председник Одбора.

 Седница је закључена у 11 часова и 39 минута.

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

 Александра Балаћ Верољуб Арсић